
ACORD 241/2007, DE 13 DE SETEMBRE, DEL PLE DEL CONSELL DE L’AUDIOVISUAL DE CATALUNYA

Expedient núm. 1/2007-S TELEVISIÓ DE CATALUNYA, SA (Codorniu) RESOLUCIÓ DEL RECURS DE REPOSICIÓ 

ANTECEDENTS

1. El 19 de desembre de 2006, TVC,SA, va emetre, per TV3, una cortineta de separació de programació que incorporava elements identificatius de la marca Codorniu.

L’Àrea de continguts del Consell de l’Audiovisual de Catalunya va realitzar un informe sobre les incidències de l’anàlisi de l’espai esmentat en el que es determinava el següent: «L’espai analitzat correspon a una cortineta de separació de programació on s’hi incorpora elements identificatius de la marca Codorniu. Sobre un fons negre, dos números 3 intenten aparèixer en pantalla. Quan se sent un efecte sonor de tap de cava destapant-se, els dos números 3 salten pantalla amunt fins desaparèixer. Acte seguit apareix el logotip de TV3, que es manté en pantalla durant 2 segons i desapareix per deixar pas a l’aparició del logotip de Codorniu, que es manté al centre de la pantalla durant 5 segons. En aquest període de temps, els trossos de números 3 que havien desaparegut de pantalla, cauen sobre la sobreimpressió de la marca alhora que un efecte sonor simula el cava espumejant sortint de l’ampolla.»

2.  Atès que els fets podien ser susceptibles de constituir una infracció de l’apartat 1 de l’article 11 de la Llei de l’Estat 25/1994, de 12 de juliol, per la qual es transposa a l’ordenament jurídic estatal la Directiva de Televisió sense Fronteres, i vist el que disposa l’article 34 de l’Estatut orgànic i de funcionament del Consell de l’Audiovisual de Catalunya,  aprovat per l’Acord 3/2001, de 28 de febrer, el Ple del Consell de l’Audiovisual de Catalunya, en la sessió del 24 de gener de 2007, va adoptar l’Acord 35/2007, mitjançant el qual s’obria un període d’informació prèvia a fi de donar audiència a l’operador Televisió de Catalunya, SA, per tal que en el termini màxim de cinc dies hàbils formulés les al·legacions oportunes. 

3. El 6 de febrer de 2007 va tenir entrada en aquest Consell un escrit signat pel senyor Francesc Escribano director de Televisió de Catalunya, SA, en el qual s’al·legava, entre d’altres, que l’emissió de la careta de separació de programació que incorporava el logo de Codorniu s’encabeix dins d’un sistema publicitari d’integració de marca que es vol implantar en els pròxims anys per tal de personalitzar les emissions TVC,SA; que aquesta forma nova de publicitat no crea cap confusió en l’espectador, sinó que dona continuïtat a una presentació de qualitat; i que la percepció de l’espectador de la vinculació entre determinades marques i TV3, deguda a la integració de la marca, en cap cas suposa confusió, sinó que l’espectador sap que s’ha acabat la programació i que ve la publicitat.
4. A la vista de les manifestacions de l’interessat, i prenent com a base els fonaments exposats a l’Acord d’obertura del període d’informació prèvia, el Ple del Consell de l’Audiovisual de Catalunya, mitjançant l’Acord 94/2007, de 27 de març, va decidir desestimar les al·legacions presentades i incoar un procediment sancionador a TELEVISIÓ DE CATALUNYA, SA, per l’emissió, el 19 de desembre de 2006 per TV3, d’una cortineta de separació de programació que incorporava elements identificatius de la marca Codorniu. 

5. Notificat l’Acord d’incoació a l’interessat el 5 d’abril de 2007, es van seguir els tràmits legalment establerts, fins que la instructora va dictar el corresponent plec de càrrecs que es va notificar l’interessat, a qui es va atorgar, a més, un termini de deu dies per formular al·legacions i proposar les proves oportunes de les quals intentés valer-se en aquest expedient. Consta a les actuacions la notificació del plec de càrrecs i el tràmit d’audiència a l’interessat,  en la forma que estableix la Llei 30/1992, de 26 de novembre de règim jurídic de les administracions públiques i del procediment administratiu comú. En el tràmit d’al·legacions al plec de càrrecs, l’interessat no en va fer cap dins del termini atorgat.

6. El 26 de juny de 2007 la instructora de l’expedient, desprès d’analitzar i valorar les al·legacions, va considerar procedent confirmar els càrrecs imputats i formular la corresponent proposta de resolució, que va ser notificada a l’interessat el 28 de juny, a fi que, en el termini de deu dies, pogués fer les al·legacions que considerés adients, de conformitat amb el que estableix l’apartat primer de l’article 14 del Decret 278/1993, de 11 de novembre, de procediment sancionador d’aplicació als àmbits de competència de la Generalitat.

7. El 10 de juliol de 2007, i dins del termini atorgat, va tenir entrada en aquest Consell un escrit signat pel senyor Carles Viñas i Llebot, cap de l’assessoria jurídica, actuant en nom i representació de Televisió de Catalunya, SA, en què, a l’al·legació primera manifesta que «l’espai objecte d’aquest expedient constitueix una forma novedosa de comunicació publicitària que combina elements pròpiament publicitaris (nom comercial d’un cava) amb elements propis del mitjà (TV)»; a l’al·legació segona manifesta d’una banda que «no es pot considerar que es confon a l’espectador, perquè aquest és el protagonista del missatge. Si l’espectador no tingués clar que es tracta d’un espot, el missatge que es va fer el dia 19 de desembre de 2006 perdria tota la seva eficàcia i credibilitat»; i, d’altra banda que l’espai es va emetre immediatament abans de la careta de tancament del bloc de publicitat, és a dir, dins del bloc de publicitat».
8. El 18 de juliol de 2007, el Ple del Consell de l’Audiovisual de Catalunya va aprovar l’Acord 227/2007, mitjançant el qual desestimava les al·legacions formulades per l’interessat, declarava al prestador de serveis de televisió TELEVISIÓ DE CATALUNYA, SA, responsable de la comissió d’una infracció greu tipificada a l’article 20, en relació amb l’article 11, ambdós de la Llei de l’Estat 25/1994, de 12 de juliol, de televisió sense fronteres, i l’imposava una multa de DEU MIL SIS CENTS EUROS (10.600€). Aquest Acord va ser notificat oportunament a l’interessat.

6. El 23 d’agost de 2007 es va presentar en aquest Consell (R. E. núm. 1405/2007) un escrit signat pel senyor Carles Vinyes, com a cap de l’Assessoria jurídica, actuant en nom i representació de Televisió de Catalunya, SA, mitjançant el qual s’interposava un recurs de reposició contra l’Acord 227/2007, de 18 de juliol. El recurs es fonamentava en primer lloc en que «els molinets de Codorniu amb integració de marca s’ajusten plenament als principis de separació entre el contingut editorial i publicitari que defineix l’article 95 de la Llei del CAC, de manera que no infringeixen norma alguna i compleixen plenament amb les disposicions legals corresponents. Es tracta d’un recurs dels creatius de TVC en el que el logo de TV3 es mostra al principi de la careta i desapareix per donar pas al de Codorniu i la caiguda del que se’n diuen “trosso del 3” dona continuïtat a una presentació de qualitat. La percepció de l’espectador d’aquesta vinculació pot ser més intensa amb aquesta forma d’integració de marca, però en cap cas això suposa confusió. L’espectador no es confon doncs sap que la programació s’ha interromput i que comença la publicitat, i aquesta constatació la té quan s’inicia la careta amb el logo de TV3 i se li confirma quan surt el logo de Codorniu», manifesta també en aquesta al·legació que «en el seu moment TVC va mantenir una trobada amb responsables del CAC per exposar aquesta tècnica de publicitat en la que es va percebre que el format es va consensuar, d’aquí la sorpresa de l’expedient ara incoat». En segon lloc, el recurs es fonamentava en «que no es pot interpretar que es confon a l’espectador, perquè aquest és el protagonista del missatge», que «l’espai es va emetre immediatament abans de la careta de tancament del bloc de publicitat, és a dir, dins del bloc de publicitat» i que «la inclusió de la publicitat de la marca comercial de referència juntament amb el logotip de TV3, no crea cap confusió en l’espectador en el sentit de l’article 95 de la Llei 25/2005 de la comunicació audiovisual de Catalunya i considerem que el fet de combinar els logotips de la marca comercial anunciant amb el de TV3, no constitueix publicitat deslleial de tercers competidors d’aquella». I finalment, l’interessat es remet a la “Comunicació interpretativa de la Comissió europea relativa a alguns aspectes de les disposicions de la Directiva de Televisió sense fronteres sobre publicitat televisiva 2004C 102/02” i considera que «el seu contingut es desprèn clarament que la publicitat emesa per Televisió de Catalunya no vulnera la normativa, doncs les característiques visuals i acústiques utilitzades permeten distingir clarament en qualsevol espectador que es tracta d’un missatge publicitari, de manera que no pot ser induït a la confusió de considerar que es tracta d’un programa editorial».

FONAMENTS DE DRET

Primer. Les al·legacions primera i segona que realitza l’interessat són, en realitat, una mera reproducció de les que ha vingut fent al llarg de l’expedient sancionador, tant al període d’informació prèvia com a la Proposta de resolució de 26 de juny.

Per tant, aquestes al·legacions ja van ser valorades i desestimades en el seu moment (especialment les relatives a la separació entre l’espot i la cortineta de separació) tant a l’Acord 94/2007 d’incoació de l’expedient sancionador al qual ens remetem, en tant en quant es posava de manifest que “Precisament la careta que fa servir TVC,SA és per establir aquesta separació entre la programació i la publicitat i, per tant, no pot incorporar, en aquesta mateixa careta un espot publicitari que, en tot cas hauria d’emetre’s a continuació i no dins o integrat en la careta, atès que aquest fet no respecta les previsions legals, per molt nou que l’interessat consideri  que és aquest sistema publicitari”, com a l’Acord 227/2007 de Resolució de l’expedient sancionador, al qual igualment ens remetem, en tant en quant determinava que “el fet que s’emeti l’espot de Codorniu dins de la careta de separació de programació que utilitza TV3, no respecta el principi de separació entre el contingut editorial i el publicitari, la qual cosa vulnera allò que preveu l’apartat 1 de l’article 11 de la Llei de l’Estat 25/1994, de 12 de juliol, reiteradament dita”.

Manifesta també l’interessat que «en la trobada que va tenir TVC amb responsables del CAC, es va percebre que el format es va consensuar». En aquest sentit s’ha de posar de relleu que ningú nega quina pugui ser la percepció de l’avui recurrent, però la seva percepció és exactament això, és a dir un element subjectiu, que no s’ajusta a la realitat, essent inqüestionable que s’ha produït la vulneració de la normativa assenyalada en l’Acord 227/2007, de 18 de juliol, mitjançant el qual es va imposar a l’avui recurrent una sanció.

D’altra banda, tampoc s’entén les referències que fa l’interessat en relació, d’una banda, a l’article 95 de la Llei de comunicació audiovisual, atès que aquesta norma no ha estat d’aplicació en el present expedient sancionador; i d’altra banda a la publicitat deslleial, doncs tampoc aquest tipus de publicitat ha estat objecte del present expedient.

Finalment l’interessat es remet a la “Comunicació interpretativa de la Comissió europea relativa a alguns aspectes de les disposicions de la Directiva de Televisió sense fronteres sobre publicitat televisiva 2004C 102/02”. Nogensmenys l’interessat ha fet una interpretació esbiaixada d’aquest document atès que, en puritat, l’apartat 45 que esmenta (encara que, per error, es refereix al 44) desenvolupa el tractament que la mateixa Comunicació, considera que ha de tenir “la pantalla dividida”. 

És evident que, per les seves característiques, la tècnica publicitària de “pantalla dividida” ha de tenir un tractament específic, però, en el present supòsit no ens trobem, en cap cas, davant del supòsit de “pantalla dividida” a què fa referència el criteri interpretatiu citat pel recurrent. 

Pel que fa a la publicitat tradicional, la norma aplicada és plenament coincident amb el criteri interpretatiu número 19 que, en relació a l’article 10 de la Directiva, que tracta de la separació entre la publicitat i el contingut editorial, determina que  la norma (referint-se a l’article 10 de la Directiva) «persigue un objetivo de interés general que consiste en evitar toda confusión entre la publicidad y las emisiones de televenta y otros elementos del servicio de programas. Se prohíben los programas que no respeten el principio de separación entre publicidad y contenido editorial».

Per tot l’exposat, es considera que les al·legacions de l’interessat han de ser desestimades.

En conseqüència, el Ple del Consell de l'Audiovisual de Catalunya, adopta els següents:
ACORDS

1.- Desestimar el recurs de reposició interposat contra l’Acord 227/2007, de 18  de juliol, del Ple del Consell de l’Audiovisual de Catalunya, de conformitat amb el que s’ha exposat als fonaments jurídics d’aquesta resolució i, en conseqüència, confirmar l’Acord esmentat mitjançant el qual es declarava al prestador de serveis de televisió TELEVISIÓ DE CATALUNYA, SA, responsable de la comissió d’una infracció greu tipificada a l’article 20, en relació amb l’article 11, ambdós de la Llei de l’Estat 25/1994, de 12 de juliol, de televisió sense fronteres, i se l’imposava una multa de DEU MIL SIS CENTS EUROS (10.600€).
2.- Notificar aquests Acords a l’interessat.

Barcelona, 13 de setembre de 2007

Josep M. Carbonell i Abelló                              Dolors Comas d’Argemir i Cendra

President                                                          Consellera secretària

